3.	દિવારાત્રી જપતપના પરિણામે પ્રાણવેગ સતત મસ્તકમાં ધક્કા મારતો હતો, જેથી હું પ્રકૃત્તિ ઉપર કાબૂ મેળવી શકતો નહોતો. ઘણી વખત ભયંકર ક્રોધ કરતો, ભયંકર રડતો અને નિખાલસ હૃદયી સાધક મળવાથી અતિશય પ્રેમ પણ કરતો હતો. આવી સ્થિતિ આવતાં પહેલાં દરેક ભાઈ બહેનને કહી રાખેલું કે મારી એક વિચિત્ર પ્રકારની સ્થિતિ આવવાની છે, જે સ્થિતિને થોડા સમય માટે નભાવી લેજો પરંતુ તેઓ મને નભાવી શક્યા નહિ. વાસ્તવિક રીતે જોતાં આને માટે તેઓ કારણ ન હતા. પરંતુ કોઈ અલૌકિક આસુરી શક્તિ કારણ હતી કે જે મને આ કલ્યાણકારી વિશ્વાત્મ ભાવનામયી પ્રવૃત્તિમાં પ્રતિરોધ કરવા માંગતી હતી. આવા વિષમ સંયોગમાં પણ હું પ્રત્યક્ષ અનુભવ કરતો કે કોઈ એક કલ્યાણકારી દૈવી શક્તિ, અલક્ષિત રીતે મારું રક્ષણ પણ કરતી હતી. આ કલ્યાણકારી દિવ્ય મહાશક્તિ ઘણી એવી ભયંકર પરિસ્થિતિમાંથી મારું રક્ષણ કરતી રહીને આજની સ્થિતિ સુધી લાવી છે કે જેનુ વર્ણન કરવા જતાં એક ઈતિહાસ બને તેમ છે. (પાન ૮)